Atturi Ewlenin: Jennifer Aniston, Kate Hudson, Julia Roberts, Jason Sudeikis, Timothy Olyphant, Jon Lovitz, Margo Martindale Direttur: Gary Mardhall Ħin: 118 min. Distributur: Lionsgate UK Maħruġ minn KRS Releasing Ċert. PG Id-direttur Gary Marshall sar espert biex jippreżenta xogħlijiet, ġeneralment kummiedji soċjali, dwar xi ġurnata partikolari fil-kalendarju Amerikan u jeżamina relazzjonijiet differenti minn grupp ta' personaġġi li aktarx ma jkollhom xejn x'jaqsmu ma' xulxin. Darbtejn qabel, f'Valentine's Day (2010) u New Year's Eve (2011) innutajna kif jaġixxu, l-aktar romantikament, xi individwi f'dawn il-jumejn partikolari. Għat-tielet darba, Marshall issa għażel il-ġurnata għażiża ta' Jum l-Omm. Meta Mother's Day toqrob, naraw x'relazzjoni għandhom ma' ommhom grupp ta' nies li ma hemm ebda konnessjoni bejniethom. Sandy (Aniston), mara ddivorzjata b' żewġt itfal, tinsab f'dipressjoni ħafifa wara li l-eksżewġha, Henry (Olyphant) iżżewweġ lil Tina (Shay Mitchell) li hija ħafna iżgħar minnu. Bradley (Sudeikis), raġel ieħor miżżewweġ u separat, qed jieħu grazzja magħha. Miranda (Roberts), kittieba stabbilita, tat lill-unika tifla tagħha għall-adozzjoni meta twieldet. Issa, li qed tipprepara għaż-żwieġ, Kristine (Robertson), qed tħoss vojt f'ħajjitha u, inkoraġġita minn Jesse (Hudson,) tmur tfittex lil ommha. Min-naħa tagħha, Jesse, li qatt ma tikkuntattja lil ommha, tiskanta bil-kbir meta jżuruha l-ġenituri tagħha. Dawn kollha, u oħrajn, iridu jippruvaw isewwu r-relazzjoni mhux soda li għandhom mal-għażiża tagħhom. Mother's Day jittratta suġġett dinjituż b'mod naturali u ċivili u kultant anke b'umoriżmu sottili.